Scott Wedgewood

Scott Wedgewood (*14. august, 1992, Brampton, Kanada) je kanadský hokejový brankár aktuálne pôsobiaci v tíme Dallas Stars v National Hockey League.

V roku 2012 získal bronzovú medailu na Majstrovstvách sveta v ľadovom hokeji hráčov do 20 rokov.

Kariéra

Juniorský hokej 
Od svojich 16 rokov Wedgewood pôsobil v Ontario Hockey League, kde nastupoval v rokoch 2008-2012 za tím Plymouth Whalers. 

V roku 2010 zaujal tím New Jersey Devils, ktorý ho draftoval v 3. kole (celkovo bol 84.) ako piateho najvyššie zvoleného brankára tohoročného výberu (prvým bol Jack Campbell). 

V roku 2012 zažil svoju poslednú a aj najlepšiu sezónu v juniorskom hokeji. Nielenže za Plymouth Whalers odchytal 43 zápasov so ziskom 91,1% úspešnosti zákrokov a 13 zápasov v Play-Off, v ktorých si pripísal 92,8% úspešnosť zákrokov, ale bol brankárskou dvojkou výberu Kanady na Majstrovstvách sveta v ľadovom hokeji hráčov do 20 rokov, kde získal bronzovú medailu.

AHL a debut v NHL 
16. marca 2012 Wedgewood podpísal s New Jersey Devils trojročný vstupný dvojcestný kontrakt v hodnote 1,944 miliónov amerických dolárov (648 333 dolárov ročne).

Svoju prvú profesionálnu sezónu strávil prevažne v tíme Trenton Titans v ECHL, kde odchytal až 48 zápasov a udržal si 90,0% úspešnosť zákrokov. 

Od roku 2013 do roku 2017 pôsobil v American Hockey League, keď nastupoval ako brankár záložného tímu New Jersey Devils - Albany Devils. Jeho najlepšou sezónou sa stal ročník 15/16, keď si v 22 zápasoch pripísal až 93,3% úspešnosť zákrokov a Albany priviedol do Play-Off, kde však boli vyradení v 2. kole. Wedgewood vo vyraďovacích bojoch odchytal 11 zápasov so ziskom 89,7% úspešnosti zákrokov.

V sezóne 15/16 Wedgewood zažil aj svoj NHL debut, keď za New Jersey Devils odchytal 4 zápasy, z ktorých dva vyhral a zaznamenal až 95,7% úspešnosť zákrokov. 

V ročníku 16/17 znova nastupoval za Albany Devils. V novembri 2016 však utrpel zranenie pravého ramena, ktoré ho vyradilo zo zvyšku sezóny. Stihol odchytať iba 10 zápasov, v ktorých si udržal 91,2% úspešnosť zákrokov.

V lete 2017 podpísal jednoročný dvojcestný kontrakt s New Jersey Devils vo výške 650 000 amerických dolárov.

Arizona Coyotes a návrat do AHL 
V sezóne 17/18 stihol za Binghamton Devils (tím sa presťahoval z Albany) odchytať iba jediný zápas, keď ho New Jersey vymenili do Arizony Coyotes za výber v 5. kole draftu 2018. Arizona hľadala dočasnú náhradu na poste náhradníka, keďže ich prvý brankár Antti Raanta utrpel zranenie a náhradník Marek Langhamer sa rozhodol vrátiť do Českej extraligy.

Wedgewood nastupoval v tandeme s Louisom Domingueom a celkovo za Arizonu odchytal 20 zápasov so ziskom 89,3% úspešnosti zákrokov a stal sa dočasnou jednotkou tímu. Po návrate Raantu Arizona začala hľadať väčšiu stabilitu do bránkoviska a Wedgewood bol vymenený do Los Angeles Kings za budúcu jednotku tímu - Darcyho Kuempera. 

Wedgewood v Los Angeles nedostal šancu v prvom tíme a bol poslaný späť do AHL, kde sa v 6 zápasoch predstavil v drese tímu Ontario Reign. Po sezóne mu vypršal kontrakt, ktorý s ním Kings nepredĺžili.

1. júla 2018 ho ako neobmedzeného voľného hráča podpísal tím Buffalo Sabres. Podpísali jednoročnú dvojcestnú zmluvu v hodnote 700 tisíc amerických dolárov. Ani v drese Buffala sa však Wedgewood nepredstavil a celú sezónu 18/19 strávil v ich farmárskom tíme Rochester Americans, kde si vyrovnal svoje kariérne maximum v počte odchytaných zápasov v základnej časti (48) a pripísal 90,8% úspešnosť zákrokov. Ani Buffalo s ním v lete 2019 zmluvu nepredĺžilo a znova sa tak stal neobmedzeným voľným hráčom.

1. júla 2019 mu rovnakú zmluvu ako Buffalo ponúkol tím Tampa Bay Lightning, avšak aj tu strávil celú sezónu v AHL, tentokrát v tíme Syracuse Crunch. Dokopy odchytal 26 zápasov so ziskom 89,3% úspešnosti zákrokov. Po vypršaní kontraktu sa znova stal neobmedzeným voľným hráčom, ale žiadny tím po ňom nesiahol.

Návrat do New Jersey Devis 
4. novembra 2020 si Wedgewooda upísal tím, ktorý ho pôvodne draftoval - New Jersey Devils. S Devils podpísal ročný kontrakt v hodnote 700 000 dolárov. V New Jersey vytvoril brankársky tandem s mladým Mackenziem Blackwoodom a v sezóne skrátenej kvôli pandémii COVID-19 odchytal 16 zápasov s 90,0% úspešnosťou zákrokov. Sezóna 20/21 bola prvá, ktorú kompletne strávil v NHL.

V lete 2021 podpísal s Devils nový ročný (tentokrát jednocestný) kontrakt v hodnote 825 000 dolárov. Za tím však v ročníku 21/22 odchytal iba 3 zápasy, keď bol znova vymenený do Arizony Coyotes.

Návrat do Arizony Coyotes 
Arizona získala Wedgewooda z podobných dôvodov ako v roku 2017, keď potrebovala náhradníka kvôli zraneniu prvého brankára. Tentokrát bol zraneným veterán Carter Hutton. Počas Huttonovho zranenia si post prvého brankára v tíme však už obhájil Karel Vejmelka, a tak saWedgewood stal najmä náhradníkom. Dokopy odchytal 26 zápasov a pripísal si 91,1% úspešnosť zákrokov.

Pred prestupovou uzávierkou bol znova vymenený. Arizona si upísala fínskeho brankára Harriho Säteriho, ktorý priviedol Fínsko na Zimných olympijských hrách 2022 k zlatej medaile a Wedgewood sa pre tím stal zbytočný. Vymenený bol do tímu Dallas Stars za podmienečný výber v 4. kole draftu 2023.

Dallas Stars 
Kvôli zraneniam Bradena Holtbyho a poklesu výkonnosti Antona Chudobina Wedgewood v Dallase počas zvyšku sezóny plnil rolu náhradníka Jaka Oettingera a zasiahol do 8 zápasov, v ktorých si pripísal 91,3% úspešnosť zákrokov.

Dallas sa prebojoval do Play-Off, kde sa v 1. kole postavil tímu Calgary Flames. Napriek prehre 4:3 na zápasy sa Oettinger v bránkovisku zaskvel a Wedgewood šancu na premiéru vo vyraďovacích bojov NHL nedostal. 

Po sezóne sa Dallas Stars dohodli s Wedgewoodom na dvojročnom kontrakte v hodnote 2 miliónov amerických dolárov (1 milión ročne). V sezóne 22/23 by tak mal zastávať pozíciu náhradníka za Jakom Oettingerom.

Referencie

Iné projekty 

Kanadskí hokejoví brankári
Hráči New Jersey Devils
Hráči Dallas Stars
Hráči Arizona Coyotes
Hokejisti draftovaní klubom New Jersey Devils
Hráči Syracuse Crunch
Osobnosti z Bramptonu (Ontário)
Brankári New Jersey Devils
Brankári Arizona Coyotes
Brankári Dallas Stars